## Pravilnik o priređivanju nagradnih igara

### NN 59/2000 (16.6.2000.), Pravilnik o priređivanju nagradnih igara

# MINISTARSTVO FINANCIJA

**1318**

Na temelju članka 80. Zakona o igrama na sreću (»Narodne
novine« broj 36/98), ministar financija donosi

## PRAVILNIK

### O PRIREĐIVANJU NAGRADNIH IGARA

Članak 1.

Ovim se Pravilnikom podrobnije uređuje primjena Zakona o igrama
na sreću u dijelu koji se odnosi na priređivanje nagradnih
igara iz članka 8. stavak 2. i 3. Zakona.

Članak 2.

1. Pravilima nagradne igre mora se osigurati ravnopravnost svih
sudionika i jednake mogućnosti za dobitak nakon ispunjavanja
uvjeta propisanih pravilima priređivača nagradne igre.

2. Pravilima nagradne igre ne smiju se utvrđivati uvjeti koji
se protive pozitivnim zakonskim propisima i općim moralnim
načelima.

3. Pravilima nagradne igre ne može se tražiti posebna
uplata za sudjelovanje u nagradnoj igri, niti sudjelovanje uvjetovati
kupovinom proizvoda ili usluga u određenom iznosu.

Članak 3.

Pravila igre za priređivanje nagradne igre obvezno moraju
sadržavati sljedeće:

1. puni naziv, matični broj i adresu sjedišta priređivača
nagradne igre,

2. svrhu priređivanja nagradne igre,

3. vrijeme trajanja nagradne igre,

4. fond nagrada nagradne igre,

5. uvjete za sudjelovanje u nagradnoj igri,

6. podrobniji opis kada, gdje i na koji način će
se obaviti javno izvlačenje nagrada, odnosno kada nije
predviđeno javno izvlačenje- miješanje dobitaka
za nagradnu igru, sastav komisije za nadziranje izvlačenja
- miješanja i način da zainteresirani sudionici prisustvuju
istom,

7. način na koji će biti objavljeni rezultati, odnosno
dobitnici nagrada,

8. rok za podizanje nagrada,

9. način na koji sudionici nagradne igre dobivaju nagrade
ako su ispunili uvjete propisane pravilima - direktni dobici (sakupljena
dobitna kombinacija),

10. nadležnost Općinskog suda u slučaju spora
između priređivača i sudionika nagradne igre.

Članak 4.

Uz navedene uvjete u članku 3. ovog Pravilnika, priređivači
nagradne igre u pravilima moraju propisati:

1. uvjete pod kojima se nagradna igra može prekinuti,

2. način izvlačenja nagrada ako se u nagradnu igru
uključi manje sudionika od broja nagrada koje su predviđene
nagradnim fondom.

Članak 5.

Pravila nagradne igre ne mogu se mijenjati nakon što je nagradna
igra počela.

Članak 6.

1. Zahtjev za izdavanje suglasnosti na pravila nagradne igre s
prijedlogom pravila, priređivači moraju dostaviti Ministarstvu
financija najmanje 30 dana prije dana određenog kao početak
nagradne igre.

2. Priređivač nagradne igre ne može započeti
s nagradnom igrom prije dobivene suglasnosti Ministarstva financija.

Članak 7.

1. Nakon dobivene suglasnosti na pravila nagradne igre, a prije
početka priređivanja, priređivači su dužni
pravila objaviti u dnevnom tisku uz obavezno navođenje klase
i urudžbenog broja pod kojim je izdana suglasnost.

2. Priređivači su obvezni rezultat nagradne igre (dobitnike)
objaviti na isti način na koji su objavljena pravila nagradne
igre.

Članak 8.

Priređivanje nagradne igre protivno odredbama Zakona o igrama
na sreću i ovog Pravilnika neće se smatrati nagradnom
igrom, već igrom na sreću.

Članak 9.

Ovaj Pravilnik stupa na snagu danom objave u »Narodnim novinama«.

Klasa: 461-01/00-01/223
Urbroj: 513-07/00-1
Zagreb, 9. lipnja 2000.

Ministar financija
**dr. Mato Crkvenac,** v. r.

Pravilnik, NN 59/2000-1318